هوللاندیادا مسجیدلره اولان هوجوم‌لارین آرتا‌راق داوام ائتمه‌سی سببیندن مسلمان‌لار آراسیندا یارانان ناراحات‌لیق‌لاردان سونرا "هوللاندیا دیانت وقفی (HDV) آراشدیرما اینستیتوتونون تشببوسو و کوردیناسیاسیونوندا "هدفده مسجیدلردیر" آدلی کیتاب حاضرلاندی.
مسلمان و غیری-مسلمان عالمی‌نین متخصص عالیم، تدقیقاتچی و حقوقچولاریندان عبارت 12 نفرلیک بیر قروپ طرفیندن حاضرلانان کیتابلا اؤلکه‌دکی ایسلاموفوبیانی گوندمه گتیریب خالقین و خصوصیله، سیاستچی‌لرین دقت‌لری‌نین بو مسئله اوزرینده مرکزلشدیرمه‌لری پلانلاشدیریلیر.
"هدفده مسجیدلردیر" کتابی لاییحه‌سینه رهبرلیک ائدن و عینی زاماندا، 2012-جی ایلده چیخان "ایسلاموفوبیا و آییریمجیلیق" آدلی کیتابین دا مؤلفی اولان لیدن انیورسیته سیندن اولان تدقیقاتچی دوکتور  وان در والک  لاییحه باره‌ده آچیقلاما وئره‌رک، برابرلیگین و دین آزادلیغی‌نین اؤلکه خالقی اوچون ان اهمیت‌لی تمل حقوق‌لاردان بیری اولدوغونو ایفاده ائتدی.
دوکتور وان در والک   : "هوللاندیادا مسلمان‌لارین دین آزادلیغی بؤیوک بیر تضییق آلتیندا‌دیر. بونو سون ایللرده مسجیدلره قارشی ائدیلن آگرسیو حرکت‌لرده گؤره بیلیریک. ایلده تخمینن 25 هوجوم حیاتا کئچیریلیر. بو سبب‌دن مسلمان ایجماسیندا ناراحات‌لیق‌لار یارانیب" دئدی.
کتابدا مسجیدلره قارشی حیاتا کئچیریلن ایسلامافوبیک هوجوم‌لارین موختلیف آسپکت‌لری ایله بیرگه تحلیل ائدیلدیگینی وورغولایان والک بو چرچیوه‌ده هوجوم‌لارلا علاقه‌دار اولان نئچه شخصین محکمه‌یه چیخماسی مسئله‌سی‌نین آراشدیریلماسی‌نین ان اهمیت‌لی موضوع لاردان بیری اولدوغونو قئید ائتدی.
وان در والک بو مودتده حقوق آرشیو‌لرینده آپاردیق‌لاری آراشدیرما نتیجه‌سینده جینایت‌لرین تعقیبی‌نین و جزالاندیرمانین مقبول سویه‌ده اولمادیغینی معین ائتدیک‌لرینه دقت چکدی.
آوروپا پارلامئنتی سئچکی‌لرینه چوخ آز قالدیغی بیر زاماندا آوروپا‌داکی اولترا ساغ تمایولونون آرتماسی‌نین قایغی وئریجی اولدوغونا دقت چکن وان در والک: "دموکراسینی جمعیتین حیاتیندا ان یوکسک سویه‌ده توتما‌لی و اهمیت‌لی تمل حقوق‌لاری قورومالیییق. ایسلاموفوبیا و آییریمجیلیق ایله علاقه‌دار آپاردیغیمیز فرق‌لی آراشدیرما‌لاری و راپورلاری آوروپا بیرلیگینده دا گوندمه گتیرمه‌یه چالیشیریق " ایفاده‌سینی ایشلتدی.
